Toeris val na dood in TsitsikammaStormsriviermond. (Foto: Hanri Taljaard-Swart) ŉ Toeris van Saoedi-Arabië het Woensdag na haar dood geval tydens ŉ staptoer in die Tsitsikamma Nasionale Park in die Oos-Kaap. Die noodlottige val het glo op pad na ‘n hangbrug in dié park gebeur. Craig Lambinon, woordvoerder van die Nasionale Seereddingsinstituut (NSRI), sê reddingspanne is omstreeks 16:40 na Stormsriviermond ontbied nadat ŉ vrou van ŉ hoogte op die klippe geval het. “Die 48-jarige vrou was saam met haar man en twee ander mans ten tyde van die voorval. Een van dié mans is glo die toergids.” Volgens Rey Thakhuli, woordvoerder van SANParke, het nooddienste die vrou op die toneel dood verklaar. Veldwagters van SANParke en die NSRI-span het in samewerking met die plaaslike polisie die liggaam van die oorledene gaan haal. Die vrou se liggaam is aan die Oos-Kaapse departement van gesondheid se patologie-afdeling oorhandig vir verdere ondersoek. “SANParke sal die nodige ondersteuning aan die vrou se man in hierdie moeilike tyd bied,” sê Thakhuli. ŉ Ondersoek is intussen van stapel gestuur om die aanloop van gebeure tot die noodlottige val vas te stel.